
СТАНОВИЩЕ
Комисията по заетост и социални въпроси приканва водещата комисия по бюджетен контрол да включи в предложението за резолюция, което ще приеме, следното:
<RepeatBlock-Dec>
–	като взе предвид годишния доклад на Сметната палата относно изпълнението на бюджета за финансовата 2023 година, придружен от отговорите на институциите[footnoteRef:1], както и специалните доклади на Сметната палата, [1:  ОВ C, C/.../..., ..., ELI: ... /Все още непубликувано в Официален вестник.] 

1.	изразява задоволство, че Сметната палата обяви, че консолидираните отчети на Съюза за 2023 г. дават вярна представа във всички съществени аспекти за финансовото състояние на Съюза към тази дата;
2.	припомня, че е важно да се наблюдава използването на средствата на ЕС, за да се гарантира защитата на финансовите интереси на ЕС; призовава Комисията да използва пълноценно наличните инструменти, за да обърне внимание на очевидния риск от тежко нарушение на ценностите на ЕС и на принципите на правовата държава;
3.	припомня, че разходите по подфункция 2а „Икономическо, социално и териториално сближаване“ са насочени към намаляване на разликите между държавите членки и регионите на ЕС; подчертава значението на политиката на сближаване на ЕС за подкрепа на прилагането на Европейския стълб на социалните права и неговия план за действие, както и свързаните водещи цели, които предоставят важен принос за политиките на ЕС в областта на заетостта, социалната сфера, образованието и уменията, включително структурните реформи в тези области;
4.	подчертава по-специално значението на ЕСФ +, който има за цел постигането на висока степен на заетост, справедлива социална закрила, квалифицирана и устойчива работна сила и приобщаващи/сплотени общества като ключов фактор за изкореняване на бедността; посочва необходимостта да му се предоставя непрекъсната финансова и политическа подкрепа от ЕС, националните и регионалните институции при изпълнението на неговите цели и задачи през следващите години; подчертава значението на активното ангажиране на регионални участници, по-специално организациите на гражданското общество и социалните партньори, работещи на място, в изпълнението на дейностите, финансирани от ЕСФ +;
5.	приветства стартирането на Европейската година на уменията на 9 май 2023 г. с цел да се повиши конкурентоспособността на предприятията от Съюза, по-специално на малките и средните предприятия (МСП), и да се допринесе за създаването на качествени работни места с оглед на реализирането на пълния потенциал на екологичния и цифровия преход по социално справедлив, приобщаващ и равнопоставен начин;
6.	изразява загриженост, че общият размер на неизпълнените поети задължения е достигнал рекордно високо равнище от 543 милиарда евро до края на 2023 г., главно поради нараснали поети задължения по фондовете със споделено управление, както и NextGenerationEU (NGEU), но отбелязва, че се очаква общият размер на неизпълнените поети задължения да намалее през периода 2024 – 2026 г.;
7.	отбелязва със загриженост, че Сметната палата счита, че процентът грешки за функция 2 от МФР „Сближаване, устойчивост и ценности“ през 2023 г. е достигнал 9,3% в сравнение с 6,4% през 2022 г.; подчертава, че това е значително над и без това високите проценти от предходните години, което е довело до отрицателно становище на Палатата относно законосъобразността и редовността на бюджетните разходи; признава, че по-голямата част от разходите в тази област се считат за високорискови разходи, тъй като те основно следват принципа за възстановяване на средства и често се подчиняват на сложни правила;
8.	призовава за спешни действия за намаляване на процента грешки в бъдеще, особено за периода на финансиране 2021 – 2027 г., и отбелязва констатацията на Палатата, че сложността на начина на отпускане на средствата оказва въздействие върху риска от грешки; отбелязва обаче, че Палатата признава няколко фактора, които оказват допълнителен натиск върху администрациите на държавите членки и увеличават риска във връзка с техния капацитет да гарантират, че разходите са редовни и в съответствие с принципите на добро финансово управление; припомня, че тези фактори включват предоставените значителни допълнителни средства по REACT-EU и периода на допустимост до 31 декември 2023 г. за разходите в областта сближаване за периода 2014 – 2020 г., който през последните няколко години съвпада с периода на допустимост за МВУ ;
9.	изразява загриженост, че прогнозата на Комисията за отменените бюджетни кредити за фондовете на политиката на сближаване, включително Европейския социален фонд плюс, възлиза на 2,2 милиарда евро за периода 2024 – 2027 г., което е пет пъти по-високо от прогнозата ѝ за 2022 г., главно поради продължаващото ниско усвояване; подчертава, че Комисията следва да намери начини за подпомагане на държавите членки да подобрят усвояването на средствата на ЕС, като същевременно се спазва добро финансово управление;
10.	отбелязва, че високата инфлация (6,4%) продължава да засяга бюджета на Съюза; предупреждава, че въз основа на прогнозата на Комисията за инфлацията бюджетът на Съюза би могъл да загуби около 13% от покупателната си способност до края на 2025 г.;
11.	отчита напредъка на Комисията по отношение на интернализирането на персонала в детските ясли; призовава за продължаване на усилията за осигуряване на добри условия на труд и стабилност на договорите;
12.	призовава Комисията да приложи възможно най-бързо всички неизпълнени препоръки на Сметната палата.</RepeatBlock-Dec>

